不飲酒歌
作者：陳普
朝代：宋

paragraphs: 人皆愛酒如金珠，我獨畏酒如毒荼。
人皆愛飲醉不醒，我獨不飲常惺如。
我若飲兮人不同，一飲三百斛，再飲三千鍾。
我若醉兮人莫比，上以天爲冠，下以地爲履。
有時醉登樓，倚闌一笑江山愁。
有時醉吟詩，烟雲滿壁龍蛇飛。
有時醉起舞，莫邪出匣金蓮吐。
我欲氣兮斗可撞，我欲力兮鼎可扛。
我欲志兮吞雲夢之八九，我欲歷兮眇天地之四方。
天地生我性不飲，我若飲時安得有酒如長江。